Metsäteollisuus on hylkäämässä työnantajien keskusjärjestön Elinkeinoelämän keskusliiton eli EK:n.

Metsäteollisuuden hallitus esittää asiaa yhdistyksen ylimääräiselle kokoukselle. Hallitus oli päätöksessään yksimielinen, Metsäteollisuus kertoo tiedotteessaan (siirryt toiseen palveluun).

Ylimääräinen kokous pidetään kesäkuun 30. päivänä. Jos esitys hyväksytään, Metsäteollisuuden jäsenyys EK:ssa loppuu tammikuun alussa.

Metsäteollisuuden puheenjohtaja, metsäyhtiö UPM:n toimitusjohtaja Jussi Pesonen sanoo, että "Metsäteollisuus haluaa vahvistaa toimialansa vaikuttamistyötä sekä kotimaassa että EU:ssa".

– Yritykset kantavat vastuun tehtaista ja työpaikoista, ja sen vuoksi valta sopia asioista pitää olla siellä, missä olosuhteet tunnetaan parhaiten eli paikallistasolla. Tavoitteenamme on viedä sopiminen lähemmäs niitä ihmisiä, joita asiat suoraan koskettavat, hän perustelee päätöstä tiedotteessa.

Metsäteollisuus edustaa metsäteollisuutta Suomessa harjoittavia yrityksiä.

Pitkän pohdinnan tulos

Pesosen mukaan EK:ssa vaivasi vallan ja vastuun eriytyminen.

– Työmarkkinoissa päätöksiä tuli aika paljon yläpuolelta ja kuitenkin vastuu on paikallisesti yrityksissä, kertoo Pesonen Yle Uutisten haastattelussa.

Yhdistyksen mukaan irtautumispäätös ei vaikuta niin sanotun kilpailukykysopimuksen toteutumiseen metsäteollisuudessa. Kilpailukykysopimusneuvottelujen aikaan Metsäteollisuus viestitti kuitenkin olleensa pettynyt muun muassa auto- ja kuljetusalan työntekijöiden AKT:n jäämiseen sopimuksen ulkopuolelle.

Metsäteollisuuden ja AKT:n suhde on tiivis, koska AKT:n jäsenet kuljettavat monia metsäteollisuusyritysten valmistamia vientituotteita.

Pesonen sanoo, että kiky-neuvottelut eivät vaikuttaneet lähtemispäätökseen.

– Sopimuksen sisältö eikä neuvottelut vaikuttaneet päätökseen. Päätös on pitkäaikaisen pohdinnan tulos.